b"\n_START_ARTICLE_\nJaume Sobrequ\xc3\xa9s i Callic\xc3\xb3\n_START_SECTION_\nBiografia\n_START_PARAGRAPH_\nEl 1965 es llicenci\xc3\xa0 en hist\xc3\xb2ria a la Universitat de Barcelona, i des del 1966 hi va ser professor d'hist\xc3\xb2ria medieval. M\xc3\xa9s tard guany\xc3\xa0 la pla\xc3\xa7a de catedr\xc3\xa0tic d'hist\xc3\xb2ria de Catalunya a la Universitat Aut\xc3\xb2noma de Barcelona. El 1969 fou nomenat conservador de l'Institut Municipal d'Hist\xc3\xb2ria de Barcelona, i un cop arribada la democr\xc3\xa0cia, director i coordinador del pla de museus de l'Ajuntament de Barcelona (1981-1987)._NEWLINE_Preocupat per la divulgaci\xc3\xb3 de la hist\xc3\xb2ria de Catalunya, amb aquesta finalitat va fundar les editorials Base (1973) i Undarius (1976), per tal d'editar facs\xc3\xadmils d'obres hist\xc3\xb2riques catalanes._NEWLINE_A les eleccions generals espanyoles de 1977 fou escollit senador per la prov\xc3\xadncia de Girona per l'Entesa dels Catalans, coalici\xc3\xb3 amb la qual va repetir a les eleccions generals espanyoles de 1979. Aix\xc3\xb2 li va permetre ser membre de la Comissi\xc3\xb3 dels Vint que al parador de Sau, Masies de Roda redact\xc3\xa0 l'avantprojecte de l'Estatut d'Autonomia de Catalunya de 1979. El 1982 ingress\xc3\xa0 al Partit dels Socialistes de Catalunya, amb el qual fou elegit diputat a les eleccions al Parlament de Catalunya de 1988 i de 1992._NEWLINE_Del 1993 al 2000 fou membre de la junta directiva del Futbol Club Barcelona. Tamb\xc3\xa9 \xc3\xa9s membre de la junta directiva de l'Institut Catal\xc3\xa0 de Cooperaci\xc3\xb3 Iberoamericana. El 2000 va substituir Josep Maria Sol\xc3\xa9 i Sabat\xc3\xa9 com a director del Museu d'Hist\xc3\xb2ria de Catalunya, c\xc3\xa0rrec que va ocupar fins al 2008, quan fou substitu\xc3\xaft per Agust\xc3\xad Alcoberro i Pericay. Entre gener i novembre de 2009 fou rector de la Universitat Catalana d'Estiu._NEWLINE_El 2008 va rebre la Creu de Sant Jordi. Actualment \xc3\xa9s president de la Societat Catalana d'Estudis Hist\xc3\xb2rics, filial de l'Institut d'Estudis Catalans. Ha estat president de l'Equip Rector de la Universitat Catalana d'Estiu._NEWLINE_Despr\xc3\xa9s d'haver donat suport a les consultes sobiranistes, a principis de setembre de 2010 es don\xc3\xa0 de baixa del PSC, justificant aquest decisi\xc3\xb3 per l'estancament de la via autonomista i la necessitat d'iniciar un proc\xc3\xa9s cap a la independ\xc3\xa8ncia._NEWLINE_El dia 19 de setembre de 2010, d\xc3\xb3na suport a Artur Mas com a candidat a les eleccions del mes de novembre. El 2012, fou nomenat director del Centre d'Hist\xc3\xb2ria Contempor\xc3\xa0nia de Catalunya._NEWLINE_Actualment, \xc3\xa9s tertuli\xc3\xa0 del programa esportiu La porteria, de BTV."